b"\n_START_ARTICLE_\nLa Rochelle\n_START_SECTION_\nGeografija\n_START_PARAGRAPH_\nKraj le\xc5\xbei v pokrajini Aunis ob Biskajskem zalivu. Z otokom \xc3\x8ele de R\xc3\xa9 je povezan preko 2.9\xc2\xa0km dolgega mostu, zgrajenega leta 1988. Njegovo pristani\xc5\xa1\xc4\x8de je povezano z odprtim morjem skozi o\xc5\xbeino med otokoma \xc3\x8ele de R\xc3\xa9 in \xc3\x8ele d'Ol\xc3\xa9ron, imenovano Pertuis d'Antioche.\n_START_SECTION_\nZgodovina\n_START_PARAGRAPH_\nLa Rochelle je bil ustanovljen v 10. stoletju. Leta 1137 je postal svobodno pristani\xc5\xa1ko mesto, proti koncu 12. stoletja pa je dobil tudi svojega prvega \xc5\xbeupana. Vse do 15. stoletja je bil La Rochelle najve\xc4\x8dje pristani\xc5\xa1\xc4\x8de ob Atlantski obali._NEWLINE_Med stoletno vojno se je 22. junija 1372 v njegovi bli\xc5\xbeini odvijala pomorska bitka, v kateri je francosko-\xc5\xa1panska flota odlo\xc4\x8dilno porazila Angle\xc5\xbee in s tem zagotovila nadzor nad Rokavskim prelivom._NEWLINE_Med renesanso so prebivalci La Rochelle sprejeli protestantske ideje, samo mesto pa je postalo leta 1568 sredi\xc5\xa1\xc4\x8de hugenotov. Zaradi tega je pri\xc5\xa1lo do konfliktov s francosko krono, ki se je na koncu sprevrglo v obleganje La Rochelle (1627-28). Po 14 mesecih blokade je mesto padlo v roke kardinalu Richelieuju in s tem izgubilo vse dotedanje privilegije. Ob ves ve\xc4\x8djih pritiskih je veliko hugenotov emigriralo v Severno Ameriko in pri tem ustanovilo ve\xc4\x8d krajev, med drugim New Rochelle (1689) v sose\xc5\xa1\xc4\x8dini New Yorka._NEWLINE_V 18. stoletju je sledilo obdobje intenzivne trgovine z Novim svetom (Nouvelle France v Kanadi, Antili), ki je trajalo do sedemletne vojne (1756-63). Vloga La Rochelle se je z izgubo kolonij med kasnej\xc5\xa1o francosko revolucijo in Napoleonskimi vojnami precej zmanj\xc5\xa1ala._NEWLINE_Leta 1864 je bilo pristani\xc5\xa1\xc4\x8de prizori\xc5\xa1\xc4\x8de poizkusa potopa prve podmornice na svetu, Plongeur, ki ji je poveljeval Marie-Joseph-Camille Dor\xc3\xa9, doma iz La Rochelle. Kasneje, med drugo svetovno vojno, je pristani\xc5\xa1\xc4\x8de postalo nem\xc5\xa1ka podmorni\xc5\xa1ka baza. Mesto, mo\xc4\x8dno nem\xc5\xa1ko opori\xc5\xa1\xc4\x8de, je bilo po dolgotrajnem obleganju osvobojeno 7. maja 1945 kot zadnje v Franciji.\n_START_SECTION_\nV literaturi\n_START_PARAGRAPH_\nV romanu Trije mu\xc5\xa1ketirji Alexandra Dumasa je obleganje La Rochella leta 1628 podrobno opisano."